Kommunen er tæt på salg af areal til 200 boliger i Lisbjerg, hvor ny stor by er på vej. Snart udbydes grunde til mange flere boliger.

Annonce

Med letbanen som motor begynder den gamle plan om en ny by med flere end 20.000 indbyggere på Lisbjerg Bakke nu at komme ud af starthullerne.

Private investorer har fået øjnene op for mulighederne for at bygge til ikke mindst børnefamilier i Lisbjerg.

Kommunen har netop haft tre store grunde på Lisbjerg Bakke med plads til i alt 200 boliger til salg i udbud. Interessen har været så stor, at man allerede nu planlægger et nyt og mindst tre gange så stort udbud allerede omkring nytår.

»Vi har testet, om der er interesse i markedet for den gentænkte plan for Lisbjerg, hvor vi vil lave en tættere men også lidt lavere og mere intim by, der om 10-20 år er på størrelse med Skanderborg eller større. Og interessen er der,« siger chefen for kommunens afdeling for Bolig- og Projektudvikling, Bente Lykke Sørensen.

»Derfor er vi nu i gang med at forberede et nyt og større udbud, der udover boliger også kommer til at indeholde blandt andet dagligvarebutikker,« fortsætter hun.